Mynen fruntliken gruth tho vorenn. Ersamen vorsichtigen leuen nabers, so iuw woll issz indechtich her Erick Axelszon zeliger dechnisse [vnde] her Laurens in God vorstoruen mennich warff geschreuen hebben van wegen Nickels Gropen, mines vndersaten, eynesz huseshaluen eme dorch Johann Lippe, iuwen borger, zunder rede vnnde recht sick beclaget issz aff gedrungen vifftich mark houetstols vnde sesz iare renthe by Laurensz Groppe noch nastendich vnde vorbleuen, der gedachten herenn erer vorschriuinghe nicht geachtet sunder antwort gebleuen hebben laten. So issz he ok vor my erschenen vnnde sik der vorbenomeden klacht swarliken beropen vnnde geclaget vele tyd vnnde male myt iuw to rechte gega&#x0364;n vnde neyn recht hefft mogen erlangen. Issz noch myn begere vnnde vlitige wille, so he zuluen tho iuw komende werd, also vorffogen vnde myd dem besten vortzetten deme gedachten Nickels endeafftighe vorderinghe ghesche vnde so vele alsze recht issz wedderffare. Vorder clacht vnde vorschriuinge vorbliuen vnnde vorder nicht van noden zyn dorue zee ik gerne. Gode almechtich lange gesund beualen. Gegeuen vpp Wiborch ame dage Merci euangeliste int yar lxxxv(ten). Steen Sture vame Gripesholme, ritter vnnde vorstender dessz rikes tho Sweden. Adress: Den ersamen, vorsichtigen vnnde wolwiszenn borgermesternn vnnd radmannen der stad Reuall, synenn guden nabern.